
தேவன் வாக்குப்பண்ணிய குமாரனை அனுப்புகிறார்
நோக்கம்: மனிதகுலம் முதலில் தேவனுக்குக் கீழ்ப்படியாமல்போனபோது அவர் செய்த வாக்கை, தம் சொந்த குமாரனை உலகத்துக்கு அனுப்பி எப்படி நிறைவேற்றினார் என்பதைப் பிள்ளைகளுக்குக் கற்பித்தல்.
வேத வாசிப்பு: கலாத்தியர் 4:4-5; மத்தேயு 1:18-25; லூக்கா 2:8-20
மனப்பாட வசனம்: கலாத்தியர் 4:4 – “காலம் நிறைவேறினபோது, தேவன் தம்முடைய குமாரனை ஸ்திரீயினிடத்தில் பிறந்தவராக அனுப்பினார்.”
பாடத்தை அளித்தல்
தொடக்கப் புள்ளி
ஒரு காரியம் நடக்கச் சரியான நேரத்துக்காகக் காத்திருப்பதைப்பற்றி வகுப்பிடம் பேசுங்கள். சிறு பிள்ளைகள் தங்கள் அண்ணன் அக்காக்கள் பள்ளிக்குச் செல்வதைக் காணும்போது தாங்களும் போக விரும்புவார்கள்; இன்னும் நேரம் வரவில்லை என்பதை அவர்கள் புரிந்துகொள்ள மாட்டார்கள்; இது அவர்களுக்கு மிகவும் கடினம்.
இன்றைய போதனையின் முக்கிய குறிப்புகள்
1. படங்கள் 2, 3-ஐக் காட்டுங்கள். ஆதாமும் ஏவாளும் சாத்தானுக்குச் செவிகொடுத்து அழகான தோட்டத்தை விட்டுப் போக வேண்டியிருந்தது மிகவும் துக்கமான காலம். ஆனால் மனிதகுலத்தை இரட்சிக்கவும் சாத்தானை ஜெயிக்கவும் தக்க நேரத்தில் தம் குமாரனை அனுப்புவேன் என்று தேவன் வாக்குப்பண்ணினார் (ஆதி 3:15).
2. படம் 6-ஐக் காட்டுங்கள். வானத்து நட்சத்திரங்களை எண்ணுவது எவ்வளவு கடினமோ, அவ்வளவு அதிகமான சந்ததிகளை ஆபிரகாமுக்கு தேவன் வாக்குப்பண்ணினார். தேவனுடைய குமாரன் ஆபிரகாமின் சந்ததியில் வருவார் (ஆதி 12:3).
3. சரியான நேரம் வந்தபோது, தேவன் தம் இரட்சிப்பின் வாக்குத்தத்தத்தை நிறைவேற்ற தம் குமாரனை அனுப்பினார். தேவனுடைய குமாரன் மரியாள் என்ற இளம்பெண்ணுக்குக் குழந்தையாகப் பிறந்து இந்த உலகத்துக்கு வந்தார்.
4. மரியாள் யோசேப்பு என்ற நல்ல மனிதனுக்கு நிச்சயிக்கப்பட்டிருந்தாள். மரியாள் கர்ப்பவதி என்று கேள்விப்பட்டபோது யோசேப்பு கலங்கினான்; ஏனெனில் தான் அதன் தகப்பன் அல்ல என்று அவன் அறிவான். அவன் அமைதியாகத் திருமணத்தை ரத்து செய்ய எண்ணினான்; அப்பொழுது ஒரு தூதன் கனவில் அவனிடம் பேசினான். மரியாள் மிக விசேஷமான குழந்தையைச் சுமக்கிறாள் என்று யோசேப்பு அறிந்தான். இந்தக் குழந்தை தேவனிடமிருந்து வந்தது; அவர் தேவனுடைய சொந்த குமாரன், மனிதர் அனைவருக்கும் வாக்குப்பண்ணப்பட்ட இரட்சகர் (மத் 1:18-25).
5. புதிய குழந்தை பிறக்கும்போது செய்தி பரவும், மக்கள் பார்க்க வருவார்கள். மரியாளுக்கு பெத்லகேமில் குழந்தை பிறந்தபோது, வயல்களில் தங்கள் ஆடுகளைக் காத்துக்கொண்டிருந்த மேய்ப்பர்களுக்கு ஒரு தூதன் அதைச் சொன்னான். முதலில் அவர்கள் மிகவும் பயந்தார்கள். தூதன் மேய்ப்பர்களிடம் வந்ததை விவரியுங்கள் (லூக் 2:8-14).
6. மேய்ப்பர்கள் அந்தக் குழந்தையைக் காண விரைந்து சென்றார்கள். படம் 22-ஐக் காட்டுங்கள். பின்பு தாங்கள் கண்டதை எல்லோருக்கும் சொன்னார்கள்; தேவனைத் துதிப்பதை அவர்களால் நிறுத்த முடியவில்லை (லூக் 2:15-20).
மனப்பாட வசனத்தை மனதில் பதிய வையுங்கள்
கதைக்கு நம் பதில்
புதிய குழந்தைக்குப் பெயரிடுவது மிக முக்கியமான முடிவு. இந்தக் குழந்தை இம்மானுவேல் (“தேவன் நம்மோடிருக்கிறார்”) என்று அழைக்கப்பட்டார். இயேசு (“இரட்சகர்”) என்ற பெயரும் அவருக்குக் கொடுக்கப்பட்டது. எல்லா மக்களையும் அவர்கள் பாவங்களிலிருந்து இரட்சிக்கும் தம் வாக்கை நிறைவேற்ற தேவன் தம் குமாரனை இவ்வுலகத்துக்கு அனுப்பினார். இயேசு நம் ஒவ்வொருவருக்காகவும் வந்தார் – உங்களுக்காகவும் எனக்காகவும்கூட.
